
Túto knihu venujem svojim siedmim deťom
– Andrewovi, Aronovi, Isakovi, Sare,
Antonovi, Ariane a Isadore –,
ktoré mi dali skutočne prvú životnú lekciu zo psychológie.
Úvod
Jedného daždivého popoludnia v októbri 2007 som sa znovu ocitol vo Filadelfii, kde bývam. Zatelefonoval som Davidovi Borgenichtovi, ktorý je generálnym riaditeľom vydavateľstva Quirk Books a oznámil som mu, že som znova v meste. Ihneď ma pozval na stretnutie a o chvíľu som sa už potkýnal po známych dláždených uliciach Starého mesta a zvonil som pri vchode do tohto neobyčajného vydavateľstva. V sprievode recepčnej som čakal na Davida a hneď som si všimol zarámované a vystavené diplomy, ktoré získal za vydanie nepublikovateľných kníh.

Gary Goldschneider Narodený 22. mája Znamenie: Blíženci
Nikdy predtým som sa s Davidom nestretol, stretnutie sprostredkoval náš spoločný priateľ Rick Lightstone z Amerického knižného centra v Amsterdame, kde sme obaja žili. Srdečná, nenútená atmosféra vydavateľstva Quirk na mňa ihneď urobila dobrý dojem. David ma privítal a usadil ma k dlhému stolu v konferenčnej miestnosti naproti policiam s výberom kníh, medzi ktorými nechýbala ani moja kniha Tajný význam narodenín.
Rick mi navrhol, aby som svoj nový nápad na knihu predebatoval s Davidom. Ten, akoby čítal moje myšlienky, ma hneď požiadal, aby som sa mu zveril s nápadmi. Povedal som mu o niektorých, ktoré mi chodili po rozume, a David sa toho ihneď chopil. „Mám jeden nápad na novú knihu. Mala by byť o astrológii pre iného.“ „Pre iného?“ opýtal som sa ho celý zmätený. „Áno,“ odpovedal. „Veď si pamätáte, že v osemdesiatych rokoch bolo všetko len ja – ja – ja. Ľudia boli posadnutí knihami, ktoré im hovorili, akí sú, a vaša kniha Tajný význam narodenín zodpovedala tomuto trendu. Teraz mám na mysli, že by sa mala napísať akási príručka, ako pristupovať k iným ľuďom podľa ich znamenia, teda ku Kozorožcovi, k Levovi, Škorpiónovi atď. v rôznych oblastiach života.“
O šesť mesiacov, v apríli 2008, sa David cestou na knižný veľtrh v Londýne zastavil u mňa v Amsterdame. V kaviarni Luxembourg na ulici Spui si sadol naproti mne a načrtol mi hlavné časti knihy, ktoré vypracoval so svojimi spolupracovníkmi. Malo ísť o prácu, lásku, priateľov a rodinu. Každá kapitola obsahovala časti ako napríklad: akým šéfom je osoba narodená v znamení Váh, aký milenec je Vodnár alebo Blíženec priateľ. Okrem nich tam malo byť ďalších šesť podkapitol napríklad o takých otázkach, ako požiadať šéfa – Váhu o zvýšenie platu, sex s milenkou Vodnárom a ako si požičať peniaze od priateľa – Blíženca. Celý projekt malo tvoriť asi 170-, 180-tisíc slov, ale pretože každá z mojich troch kníh o tajnom význame narodenín obsahovala asi pol milióna slov, obaja sme vedeli, že to dokážem napísať.
Pomyslel som si – a doteraz som o tom presvedčený –, že David má vynikajúci nápad. Ľudia sa teraz trochu viac zaujímajú o iných než o seba. Až neskôr som zistil, že pôjde o knihu, ktorú som vždy chcel napísať a navrhnúť vydavateľom ako svoje majstrovské dielo. Cítil som, že nastal čas na ďalšiu dôležitú knihu v tomto žánri, ktorá napodiv chýbala na populárnom poli od 60. rokov minulého storočia, keď Linda Goodmanová vydala svoje prelomové dielo Slnečné znamenia. Náš zhodný nápad a záujem predstavovali dostatočne podnetný stimul na napísanie tejto knihy. Ďakujem Davidovi a celému jeho tímu z Quirku, vďaka ktorým sa toto spoločné dielo stalo skvelou skúsenosťou. Nespomínam si, že by som mal niekedy predtým taký dobrý pocit z písania ako v tomto prípade.
Gary Goldschneider
Amsterdam
November 2008

Baran
Dátum narodenia od 21. marca do 20. apríla
Baran je prvé znamenie zverokruhu, predstavujúce kardinálny zápal a symbolizujúce čistú a vysoko intuitívnu energiu znamenia. Vzhľadom na to, že ich vládnucou planétou je Mars, Barani majú sklon energicky, agresívne a tvrdohlavo ísť vlastnou cestou a vyhrávať. Hoci si často počínajú detinsky a otvorene, ťažko sa k nim dá pristupovať emocionálne, majú problémy vyjadriť svoje komplikované city. Neradi sa podrobujú analýzam a zaujímajú postoj „som, aký som“.
Práca
Baran ako šéf
Barani ako šéfovia sú rodenými vodcami a niet pochýb o ich želaní, kam sa má nimi riadená skupina uberať. Tieto zanietené osoby vyžadujú od podriadených jednoznačne a jasne stopercentnú oddanosť a všetku energiu. Toto postavenie im vyhovuje, chcú rozhodovať a vidieť, ako sa ich príkazy plnia. Sú to individuality a celkom prirodzene rešpektujú aj individualitu iných. Na všeobecné prekvapenie sú otvorení a dokonca vítajú, ak ich podriadení pracujú samostatne, keď pochopia, čo sa od nich očakáva.
Ako žiadať zvýšenie platu od Barana
Baran ako šéf pravdepodobne takúto požiadavku očakáva. Zvýšenie platu vám asi bez pýtania ponúkne sám (ak si to zaslúžite). Zároveň to však znamená, že ak o zvýšenie musíte žiadať, zrejme budete odmietnutý. Barani ako šéfovia dokážu byť veľkorysí, ale len v tom prípade, že je to oprávnené. Osobitne dobre na nich zapôsobí, ak vykonáte niečo dramatické, čo by dokázalo stimulovať celú skupinu a jej smerovanie. Na Baranov nezapôsobí pomalosť ani ťažkopádne správanie, možno si ani nevšimnú takého verného pracovníka, ktorý pracuje bez toho, aby na seba upozornil.

Zvestovanie zlých správ Baranovi
Nezabudnite si nasadiť prilbu. Barani ako šéfovia dokážu vybuchnúť (nie je vylúčené, že po chvíľke zlovestného mlčania budú revať alebo hádzať vecami, ktoré sú poruke). Postupné sčervenenie tváre je ďalší varovný signál. Seizmický výbuch pravdepodobne potrvá niekoľko minút, ale obyčajne rýchlo pominie. Jednou z možností je podať znepokojujúcu informáciu písomne a rýchlo sa vzdialiť.
Aranžovanie cestovania a/alebo zábavy pre Barana
Barana ako šéfa poteší, keď mu veci pripravíte presne tak, akoby si to robil on sám, a naopak, nazúria sa, ak to tak neurobíte. Aby ste boli úspešní, treba poznať jeho túžby a želania. Vzhľadom na to, že organizovanie nie je jeho silnou stránkou, možno bude závislý výlučne od vás, aby veci fungovali perfektne. Majte na mysli, že Baran má rád veľké gestá a nebude ľutovať žiadnu cenu za to, aby vyzeral dobre. Bude dobré prejaviť istú citlivosť pri zisťovaní jeho preferencií. Baran dokáže oceniť nadprácu, preto urobíte dobre, ak vopred upozorníte reštauráciu alebo hotel či cestovnú kanceláriu na preferencie svojho šéfa.
Rozhodovanie a šéfovský Baran
Baran vo funkcii šéfa robí všetky dôležité rozhodnutia osobne a zvyčajne si nevyžiada vašu mienku. Znamená to, že chce, aby ste boli vo svojom rozhodovaní rezolútni. Vyčkajte, ako to bude hodnotiť. Baran ako šéf neznáša pri rozhodovaní alebo pri vydávaní príkazov nedisciplinovanosť alebo nepochopenie. Okrem toho len zriedka mení názory. Ak niečo nevyšlo alebo sa vyskytli problémy, pravdepodobne bude viniť vás a považovať to za dôsledok vašej nedôslednosti alebo slabosti. Ak záležitosť nevychádza, ako má, rázne aplikujte jeho doktríny a opatrne mu pripomeňte jeho pôvodné príkazy.
Ako urobiť na Barana dojem a ako ho motivovať
V prvom rade sa pokúste upútať jeho pozornosť. Nedá sa to dosiahnuť pomocou občasných miernych pripomienok, ale stručným, dobre premysleným plánom, ktorým sa dá rýchlo preniknúť cez Baranov pancier. Takýto plán treba predkladať len medzi štyrmi očami, pretože sa neradno vystaviť nebezpečenstvu, aby ste sa strápnili pred kolegami. Nesnažte sa šéfovi pochlebovať alebo predkladať návrh okľukou či nejakým decentným spôsobom. Zvyčajne sa potom stane ešte netrpezlivejším. Hneď ako vystrelíte svoj šíp, nechajte šéfa na chvíľu osamote a ak dozrie čas, sám vás vyhľadá.
Predkladanie návrhov a/alebo prezentácií Baranovi Pri styku s nadriadeným Baranom treba byť stručný a príjemný. Vyslovte svoj návrh a predložte svoje výsledky hneď na začiatku, nenechávajte si ich na koniec. Predkladajte svoj návrh stručne zhrnutý najviac do piatich bodov. Nebojte sa poukázať na možné problematické miesta svojho projektu a neminimalizujte možné náklady ani potrebné úsilie. Barani majú radi výzvy a ich energiu často stimuluje to, čo sa zdá nepravdepodobné alebo nemožné. Vytvorte im dostatočný priestor na ich osobnú zaangažovanosť, bez čoho váš návrh nemá nádej na úspech. Vzhľadom na to, že sa ľahko rozčúlia, používajte oblečenie tlmených alebo neutrálnych farieb a strihov.
Baran ako zamestnanec
Napriek ich silnej nezávislej povahovej črte sú Barani ako zamestnanci veľmi spoľahliví, ak ide o dodržiavanie pravidiel a pokynov nadriadených. Zároveň však ihneď zbadajú chyby svojich nadriadených, ako aj nedostatky a kritické body ich plánov. Obyčajne si tieto postrehy nechávajú pre seba až dovtedy, kým ich nevyprovokujú alebo bezdôvodne neobvinia z pochybenia. V takom prípade budú dookola omieľať dlhý zoznam nesprávnych a neférových požiadaviek, ktoré sa im adresovali. Očakávajte, že Barani ako zamestnanci budú prichádzať s návrhmi na zmeny, ale len vtedy, ak zacítia podporu zo strany šéfa skupiny.
Pohovor a/alebo prijímanie Barana do zamestnania
Baran – uchádzač pri pohovore chce jasne definované požiadavky, čo sa od neho očakáva, bez dvojzmyselností alebo príliš komplikovane vyjadrených podmienok. Pracovný pohovor a prijímanie Barana do zamestnania prebehnú najlepšie vtedy, keď sa robia otvoreným spôsobom. Pri pohovore sa treba maximálne vyhýbať sľubom, lebo na klamlivé a zavádzajúce prísľuby Baran nezabudne. Nezamieňajte si vecný Baranov prístup s nedostatočným záujmom. Baran ako zamestnanec je viac než ochotný vynaložiť svoju úžasnú energiu na plnenie očakávaných úloh. Optimistickým prístupom a povzbudením sa podarí získať si takéhoto uchádzača o prácu.

Ako mu oznámiť zlú správu alebo dať výpoveď
Nie je to jednoduché. Barani si myslia, že svoju prácu robia dobre a je veľmi ťažké konfrontovať ich s ich zlyhaniami. Pre Barana je zlyhanie jednen z najťažších momentov v živote. Okrem toho Baran v zamestnaní často nedokáže byť objektívny voči sebe a svojej práci a vidí iba to, čo chce alebo pokladá za potrebné vidieť. Na zlé správy alebo na výpoveď ho treba pripravovať, ak je to možné, postupne, niekoľko týždňov a dať mu čas na to, aby si privykol na varovné signály. V každom prípade sa treba vyhnúť náhlym opatreniam voči nemu, lebo to by uňho mohlo vyvolať rovnako prudkú a búrlivú reakciu, čo by bolo nepríjemné pre všetky zainteresované osoby.

Cestovanie alebo zábava (spoločenský kontakt) s Baranom
Baran má síce vynikajúcu schopnosť žiť s kuframi na cestách, ale ako zamestnanec dosahuje najlepšie výsledky v bezpečnom, dobre známom prostredí. Hoci všeobecne možno povedať, že Barani sú dynamické indivíduá, majú problémy s neustále sa meniacimi situáciami a pri dlhšom cestovaní môžu byť zmätení, čo znižuje ich efektívnosť. Ak ide o zábavu, Barani ako zamestnanci sú vynikajúcimi organizátormi podujatí, osláv, nočných výletov pre kolegov, zákazníkov alebo nadriadených. Osobitne sú dobrí v tom, že vedia, čo majú iní radi, a majú vynikajúcu schopnosť vyberať dary.
Prideľovanie úloh Baranovi
Ak je úloha dobre definovaná, obyčajne nebývajú problémy. Baran ako zamestnanec je veľmi dobrý a vopred povie, čo nemá rád. Preto ho treba povzbudzovať, aby povedal, či dokáže uloženú úlohu splniť bez obáv a stresov. Vyskytnú sa však aj také okolnosti, že sa zamestnancovi ponúkne na splnenie nepríjemná úloha, o ktorej je šéf presvedčený, že keď Baranovi potečie do topánok, bude sa mu páčiť. Takouto úlohou je najlepšie poveriť Barana pokusne, aby mal možnosť vycúvať z nej bez pocitu viny.
Ako motivovať Barana
Pre priemerného Barana, presvedčeného, že ak bude seriózne pracovať, bude dobre ocenený, sú peniaze dostatočnou moti-
váciou. Silným stimulom motivácie Barana ako zamestnanca sú mimoriadne odmeny. Vzhľadom na povestný nadbytok energie pracujú Barani ochotne nadčas, aby si prilepšili. Treba však byť opatrný, aby ste ich nevystavili nadmernému stresu pri precenení ich schopností. Možno na vás Baran urobí dojem ako zamestnanec tým, že sa zaviaže a bude tvrdo pracovať na pridelenej úlohe, buďte však opatrní, aby sa pritom nezrútil pre precenenie vlastných schopností.
Riadenie, usmerňovanie alebo kritika Barana
Baran reaguje na kritiku mimoriadne citlivo. Prijme ju, ak si dáte námahu a kompletne vysvetlíte, o čo ide. Na druhej strane, zle prijíma a hlboko ho zraňujú odmerané a nepremyslené pripomienky. Ťažko znáša aj neustále sekírovanie, lebo nemá proti nemu hrošiu kožu. Pomohlo by, keby ste ho v danej napätej situácii dokázali rozosmiať alebo aspoň usmiať sa nad jeho nedostatkami, alebo povedali čosi zábavné. Všeobecne možno povedať, že Barana nie je ťažké riadiť, ak voči nemu postupujete čestne, nepoužívate voči nemu triky a nedávate mu neuskutočniteľné sľuby.
Baran ako kolega
Od kolegu v tomto znamení možno očakávať, že dodrží svoju časť zo spoločnej zodpovednosti a bude mať pozitívny prístup k práci. Vzhľadom na to, že sa dá ľahko znechutiť (čo môže uňho vyvolať nespokojnosť alebo priam depresiu), treba, aby ho spolupracovníci ubezpečovali o potrebnosti jeho podielu na spoločnej úlohe. Pre spokojnosť Barana ako kolegu je dôležité vedieť, o čo ide alebo byť v centre diania. Neznamená to, že všetci Barani v skupine musia byť hviezdy a vytŕčať nad kolegami. Obyčajne stačí, že sa ich úlohy docenia.
Ako žiadať Barana o radu
Väčšina kolegov z tohto znamenia je polichotená, ak sa s nimi veci konzultujú a vynasnažia sa pomôcť. Lenže vzhľadom na priamosť a veľkú tvrdohlavosť Baranov treba na ich rady prihliadať, ale nemusia sa doslova aplikovať. Keďže Baran skontroluje, či ste dali na jeho radu, buďte pripravení, že o tom s vami bude chcieť diskutovať – a možno aj viac ráz. Ak na to nie ste ochotní pristúpiť, predovšetkým by ste ho o radu nemali žiadať, lebo tieto záležitosti berie dosť vážne. Dávať rady spontánne alebo bez prípravy nepatrí k jeho špecialitám.

Ako požiadať Barana o pomoc
Barana poteší žiadosť o pomoc a dá sa všeobecne povedať, že urobí všetko, aby pomohol, bez ohľadu na okolnosti. Uvedomte si, že tento kolega má rád výzvy, teší ho pocit dôležitosti a to, že je cenený. Mať Barana za pomocníka je jednoznačná výhoda. Treba však byť opatrný a nežiadať ho o pomoc často, aby uňho nevznikol pocit, že je zneužívaný. Najlepšie je ponechávať si ho v rezerve pre prípady núdze a nespoliehať sa naňho pri každodennej činnosti.
Cestovanie alebo zábava s kolegom Baranom Vzhľadom na jeho osobnostné vlastnosti a striktné zásady nie je dobré nechať celú organizáciu cesty alebo kolegiálnej zábavy len na Barana. Obyčajne funguje dobre ako člen tímu, ak sú jeho úlohy jasne stanovené. Barani majú radi zábavu, najmä vtedy, ak sa im darí plniť pridelené úlohy, ktoré konkrétne ani nečakali. Smiech a žartovanie sú dôležité pre to, ako ich udržať v dobrej nálade a ich energia dostáva voľný priebeh. Teší ich pestrá výzdoba a jej zosobnené úpravy podľa vkusu ich kolegov a šéfov.
Spolupráca Barana s kolegami
Baran má vyhranený zmysel pre to, čo a koho má rád, a naopak, osobitne ak ide o ľudí. Zvyčajne dáva inému kolegovi šancu, ale ak sa sklame, nenasleduje druhá ani ďalšia. Nečakajte od neho veľkú ochotu spolupracovať s tými, ktorých osobne neznáša. Do istej miery to zvládne, ale bez nadšenia a lepšie je sa tomu vyhnúť. Od Barana nemožno očakávať ani to, že prvý podá ruku na zmierenie. Najlepšie výsledky sa s Baranmi dosahujú, ak pracujú v skupine, v ktorej sa cítia dobre.
Ako motivovať kolegu Barana
Najlepší dojem naňho robí čestnosť a otvorenosť. Baran musí byť presvedčený, že ho považujete za seberovného a nevodíte ho za nos. Osobitne podozrievavý sa stáva voči manipulatívnemu, zákernému alebo nečestnému správaniu, aj keby išlo len o nepatrnú snahu z vašej strany o zľahčenie situácie.
Problémy, výzvy ho silne motivujú, a to až do takej miery, že sa podujme aj na plnenie zdanlivo nemožných úloh. Tu treba byť opatrný a chrániť ho, prípadne celú pracovnú skupinu pred jeho vlastnou nerealistickou sebadôverou a žiadať od neho pri každodennej rutine radšej realistické než mimoriadne pracovné metódy. Kolegovi tohto znamenia treba ukladať menšie, realizovateľné úlohy a postupne budovať jeho sebavedomie.
Presviedčanie alebo kritika Barana
Barana ťažko presvedčiť, najmä ak sa jeho názor diametrálne líši od vášho. Osobitne podozrievavý je voči lákavým a lichotivým, ako aj nadmieru agresívnym prístupom a reaguje na ne nekompromisným odporom. Barana možno najlepšie presvedčiť predvedením príkladu, ako možno vec úspešne riešiť, a argumentovať pritom tak pragmaticky a bez emócií, ako je to možné. Vzhľadom na jeho precitlivenosť voči kritike treba byť pri nej stručný a jasný a vypočuť si všetky námietky proti vášmu názoru alebo ak požiada o ich vysvetlenie.
Koniec ukážky

